Τυποποίηση και εμπορία προϊόντων της ελιάς

**ΕΡΓΑΣΤΗΡΙΑ ΔΕΞΙΟΤΗΤΩΝ – 2η Θεματική ενότητα, ΣΕΠ**

**ΣΥΝΕΝΤΕΥΞΗ ΜΕ ΤΗ ΣΟΦΙΑ ΠΑΝΤΕΛΟΠΟΥΛΟΥ\*:**

1. **Πότε και από ποιον ξεκίνησε η εταιρεία και γιατί επιλέξατε την ελιά και τα παράγωγά της ως βασικά σας προϊόντα;**

Η εταιρεία PANPROD ιδρύθηκε στην Καλαμάτα στις αρχές της δεκαετίας του 1970 από τον Χαρίλαο Παντελόπουλο. Το αντικείμενο αρχικά ήταν το εμπόριο και οι εισαγωγές-εξαγωγές νωπών αγροτικών προϊόντων. Το 2006 η εταιρεία περνά στην δεύτερη γενιά και ξεκινά άλλη μια δραστηριότητα με την τυποποίηση και το εμπόριο προϊόντων ελιάς. Επιλέξαμε αυτά τα προϊόντα γιατί παράγονται στον τόπο μας και έχουν πολύ ιδιαίτερα γευστικά και ποιοτικά χαρακτηριστικά. Το εξαιρετικό παρθένο ελαιόλαδο αποτελεί βασικό στοιχείο της Μεσογειακής διατροφής και η μεγάλη περιεκτικότητα του σε φαινόλες και αντιοξειδωτικά το καθιστούν ένα από τα πιο υγιεινά προϊόντα διατροφής παγκοσμίως, γεγονός που αποτέλεσε κίνητρο στο να το συμπεριλάβουμε στην λίστα των προϊόντων μας.

1. **Γνωρίζουμε ότι εξάγετε λάδι και ελιές στο εξωτερικό. Εκεί αυτά τα προϊόντα έχουν ζήτηση;**

Τα προϊόντα αυτά έχουν ζήτηση σε αρκετές χώρες του εξωτερικού ειδικά τα τελευταία χρόνια που υπάρχει μια ευαισθητοποίηση για έναν πιο υγιεινό και φυσικό τρόπο ζωής. Το πόσο καθοριστική είναι η σημασία της σωστής διατροφής για την υγεία μας γίνεται όλο και πιο ευρέως γνωστό. Το κίνημα της χορτοφαγίας και του βιγκανισμού έχουν επίσης παίξει σημαντικό ρόλο. Τα προϊόντα ελιάς με την σπουδαία τους διατροφική αξία αποτελούν βασικά συστατικά μιας υγιεινής διατροφής οπότε όλο και περισσότεροι καταναλωτές παγκοσμίως τα προτιμούν.

1. **Ελαιόλαδο προμηθεύεστε από ντόπιους παραγωγούς ή από παραγωγούς άλλων περιοχών;**

Προμηθευόμαστε ελαιόλαδο από ντόπιους παραγωγούς. Η Καλαμάτα και η ευρύτερη περιοχή παράγει ένα από τα καλύτερα ελαιόλαδα παγκοσμίως και γι’ αυτό έχει χαρακτηριστεί ως προϊόν Προστατευόμενης Ονομασίας Προέλευσης (ΠΟΠ). Ένας όρος που θεσπίστηκε από την Ευρωπαϊκή Ένωση για ξεχωριστά προϊόντα των οποίων τα χαρακτηριστικά οφείλονται στο ιδιαίτερο γεωγραφικό περιβάλλον της περιοχής και τον τρόπο που παράγονται.

1. **Η αγοραστική δύναμη του Έλληνα καταναλωτή υποστηρίζει την αγορά τυποποιημένου ελαιολάδου;**

Η αγοραστική δύναμη του Έλληνα καταναλωτή δυστυχώς δεν υποστηρίζει ακόμη την αγορά τυποποιημένου εξαιρετικού παρθένου ελαιολάδου. Το μεγαλύτερο ποσοστό των καταναλωτών προμηθεύονται ελαιόλαδο από συγγενείς και φίλους σε τενεκέ γεγονός το οποίο δεν επιτρέπει στον καταναλωτή να γνωρίζει τα ποιοτικά χαρακτηριστικά αλλά ούτε καν την κατηγορία στην οποία το προϊόν ανήκει (πχ. παρθένο, εξαιρετικό παρθένο κλπ.)

1. **Τα τελευταία χρόνια είναι συχνό φαινόμενο σε άλλες χώρες να τυποποιείται ως δήθεν Ελληνικό το ελαιόλαδο που προορίζεται για εξαγωγές. Έχετε μερικές προτάσεις προς τους αρμόδιους φορείς ως προς τι μέτρα πρέπει να πάρουν για να λύσουν το πρόβλημα αυτό;**

Πράγματι το μεγαλύτερο ποσοστό του ελληνικού ελαιολάδου εξάγεται χύμα σε γειτονικές χώρες χάνοντας έτσι την προστιθέμενη αξία του. Για να αλλάξει αυτό θα πρέπει να εξάγεται τυποποιημένο. Αυτό δεν είναι εύκολο καθώς οι Έλληνες παραγωγοί και τυποποιητές αντιμετωπίζουν τεράστιο ανταγωνισμό στο εξωτερικό γεγονός που κάνει το έργο τους πολύ δύσκολο. Αυτό που θα πρότεινα στους αρμόδιους φορείς θα ήταν να προβούν στοχευμένα σε σημαντικές προωθητικές ενέργειες για τα υπέρτερα χαρακτηριστικά των ελληνικών προϊόντων ελιάς σε συγκεκριμένες χώρες του εξωτερικού.

1. **Ποιος είναι ο αγαπημένος σας πίνακας ζωγραφικής με θέμα την ελιά***;*

Ο αγαπημένος μου πίνακας ζωγραφικής με θέμα την ελιά είναι «Τα Ελαιόδεντρα» του Vincent van Gogh στο Μουσείο Μοντέρνας Τέχνης της Νέας Υόρκης. Ο Van Gogh είχε εμπνευστεί από τους ελαιώνες του Saint Remy de Provence όπου νοσηλευόταν, ζωγραφίζοντας δεκαπέντε έργα με σκηνές από ελαιώνες. Ένα από αυτά «Η συγκομιδή της ελιάς» βρίσκεται στο Ίδρυμα Βασίλη και Ελίζας Γουλανδρή στην Αθήνα!

\* Ονομάζομαι **Σοφία Παντελοπούλου**. Γεννήθηκα και μεγάλωσα στην Καλαμάτα. Σπούδασα Διοίκηση Επιχειρήσεων στο DEREE-The American College of Greece και έκανα το μεταπτυχιακό μου στην Επικοινωνιακή Πολιτική στο CITY-University of London. Είμαι υπεύθυνη επικοινωνίας στην οικογενειακή επιχείρηση **PANPROD** η οποία δραστηριοποιείται στην τυποποίηση και το εμπόριο αγροτικών προϊόντων.